ET
19.12.2022
Euroopa Liidu Teataja
L 323/101
(10)
Komisjon märgib, et oma läbivaatamistaotluses on Leedu kasutanud IFR-lendude ja teenuseühikute puhul kohalikku liiklusprognoosi, mis on suurem kui 2022. aasta juunis avaldatud Eurocontroli statistika- ja prognoositeenistuse (STATFOR) lennuliikluse baasprognoos.
Leedu kohalikud liiklusprognoosid on optimistlikumad kui STATFORi omad.
Leedu selgitab, et erinevus tuleneb liikluse arengut käsitlevate uuemate andmete kasutamisest, mis näitavad, et 2022. aasta märtsis ja aprillis registreeritud teabe kohaselt oluliselt vähenenud liiklusmaht on järgnevatel kuudel osaliselt taastunud.
(11)
Võrreldes tulemuslikkuse kavaga on teenuseühikute arvu aastane vähenemine 2022., 2023. ja 2024. kalendriaastal ligikaudu –26 kuni –35 %.
Siiski ei ole ette näha, et IFR-lendude arv Leedu õhuruumis väheneks samal määral nagu marsruudi teenuseühikutes.
See erinevus on tingitud ülelendude märkimisväärsest vähenemisest, mis tekitab keskmiselt proportsionaalselt rohkem marsruudi teenuseühikuid kui Leedu lennujaamadesse saabuvaid ja sealt väljuvaid lende.
Komisjon märgib seega, et aeronavigatsiooniteenuse osutaja töökoormus, mis tuleneb kontrollitud lendudest, ei vähene eeldatavasti samaväärselt tulude vähenemisega, mis tuleneb marsruudi teenuseühikute väiksemast arvust.
(12)
Leedu selgitab, et aeronavigatsioonitasudest saadava tulu alalaekumine, mis tuleneb madalamast liiklusmahust, koos suure inflatsiooni ja tööturu survega palkadele, mõjutab tõsiselt aeronavigatsiooniteenuse osutaja suutlikkust täita tulevasi rahalisi kohustusi ja teha kavandatud investeeringuid.
Seetõttu väidab Leedu, et tulemuseesmärkide läbivaatamine on väga oluline, et tagada aeronavigatsiooniteenuste osutaja finantstugevus ja piisavad vahendid riiklikule järelevalveasutusele, mida rahastatakse aeronavigatsiooniteenuste tasudest.
(13)
Komisjon tunnistab, et Leedu tulemuslikkuse kava aluseks olevad esialgsed eeldused ei kehti enam lennuliikluse märkimisväärse vähenemise tõttu, mis tuleneb Venemaa Ukraina-vastasest sõjast.
Lisaks nõustub komisjon, et tulemuseesmärkide läbivaatamine on vajalik ja proportsionaalne, et tagada aeronavigatsiooniteenuse osutaja tegevus- ja finantssuutlikkus ning kõrvaldada likviidsuspuudujääk, millega ta asjaolude muutumise tõttu silmitsi seisab.
(14)
Seepärast leiab komisjon, et Leedu esitatud läbivaatamistaotlus vastab rakendusmääruse (EL) 2019/317 artikli 18 lõike 1 punkti a alapunktis ii sätestatud kohalike tulemuseesmärkide läbivaatamise tingimustele.
KAVANDATUD LÄBIVAADATUD TULEMUSEESMÄRKIDE HINDAMINE
Läbilaskevõime tulemuseesmärgid (15)
Leedu taotleb oma 2022., 2023. ja 2024. kalendriaasta marsruutlendude läbilaskevõime eesmärkide läbivaatamist, et reageerida põhjendustes 6–13 kirjeldatud asjaolude muutumisele, eelkõige nendel kalendriaastatel prognoositavate IFR-lendude arvu vähenemisele ja selle mõjule läbilaskevõime pakkumisele.
(16)
Järgmises tabelis on esitatud Leedu kolmanda võrdlusperioodi marsruutlendude läbilaskevõime tulemuseesmärgid, mis sisalduvad tulemuslikkuse kavas, ja Leedu läbivaatamistaotluses kavandatud läbivaadatud tulemuseesmärgid.
Tabelis on esitatud ka võrgustiku operatiivkava vastavad kontrollväärtused, mis olid kättesaadavad 2. juunil 2021, st kogu ELi hõlmavate kolmanda võrdlusperioodi läbivaadatud tulemuseesmärkide vastuvõtmise ajal, ning mida komisjon on kasutanud selleks, et hinnata kohalike läbilaskevõime eesmärkide kooskõla kogu ELi hõlmavate tulemuseesmärkidega rakendusmääruse (EL) 2019/317 IV lisa punkti 1.3 alusel.
Leedu
2022
2023
2024
Tulemuslikkuse kavas sisalduvad marsruudi läbilaskevõime eesmärgid, väljendatuna ATFM-hilinemise minutites lennu kohta
0,03
0,03
0,03
Marsruudi läbilaskevõime kavandatud läbivaadatud eesmärgid, väljendatuna ATFM-hilinemise minutites lennu kohta
0,02
0,02
0,02
Võrdlusväärtused
0,03
0,03
0,03